## Rješenje Ustavnog suda Republike Hrvatske broj: U-III-33/2008 od 31. ožujka 2009.

### NN 54/2009 (6.5.2009.), Rješenje Ustavnog suda Republike Hrvatske broj: U-III-33/2008 od 31. ožujka 2009.

54 06.05.2009 Rješenje Ustavnog suda Republike Hrvatske broj: U-III-33/2008 od 31. ožujka 2009.

USTAVNI SUD REPUBLIKE HRVATSKE

1265

Ustavni sud Republike Hrvatske, u Vijeću za rješavanje postupovnih pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Snježana Bagić i Nevenka Šernhorst, članice Vijeća, u postupku koji je ustavnom tužbom pokrenuo J. B. iz K., kojeg zastupaju odvjetnici iz Zajedničkog odvjetničkog ureda J. J. i M. B. u K., na sjednici održanoj 31. ožujka 2009. godine, jednoglasno je donio

RJEŠENJE

I. Ustavna tužba podnijeta protiv presude Županijskog suda u Karlovcu broj: Gž-1799/07-2 od 16. listopada 2007., ne uzima se u razmatranje.

II. Ovo rješenje objavit će se u »Narodnim novinama«.

Obrazloženje

1. Ustavna tužba podnijeta je protiv presude Županijskog suda u Karlovcu broj: Gž-1799/07-2 od 16. listopada 2007., kojom je potvrđena presuda Općinskog suda u Karlovcu broj: P-3172/04 od 8. prosinca 2006., u odluci o glavnoj stvari.

2. Podnositelj smatra da su mu osporenom presudom Županijskog suda u Karlovcu povrijeđene odredbe članka 14. stavka 1. i članka 26. Ustava Republike Hrvatske.

U ustavnoj tužbi nije istaknuta povreda ustavnog prava.

3. Člankom 62. stavkom 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) propisano je:

Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom, odnosno Ustavom zajamčeno pravo na lokalnu i područnu (regionalnu) samoupravu (...).

U skladu s navedenim, samo ona ljudska prava i temeljne slobode koja su zajamčena u pojedinim odredbama Ustava Republike Hrvatske smatraju se ustavnim pravima.

4. Prema odredbi članka 71. stavka 1. Ustavnog zakona, Ustavni sud ispituje samo one povrede ustavnog prava koje su istaknute u ustavnoj tužbi.

Podnositelj je u ustavnoj tužbi istaknuo povredu odredbe članka 14. stavka 1. Ustava

Članak 14. stavak 1. Ustava sadrži ustavno jamstvo nediskriminacije. Diskriminacija po osnovi članka 14. stavka 1. Ustava nije samostalna pravna osnova za ustavnu tužbu, već mora biti istaknuta zajedno s nekim drugim (materijalnim) ustavnim pravom koje jamči Ustav.

5. Odredba članka 26. Ustava, kojom je propisano da su svi državljani Republike Hrvatske i stranci jednaki pred sudovima i drugim državnim i inim tijelima koja imaju javne ovlasti, a povredu koje podnositelj također ističe, nije mjerodavna u ovom slučaju. Navedeno stajalište Ustavni sud izrazio je u odluci broj: U-III-884/2004 od 16. prosinca 2004. godine (»Narodne novine« broj 2/05.).

6. Budući da članak 71. stavak 2. Ustavnog zakona propisuje da se ustavna tužba neće uzeti u razmatranje u slučaju kad se ne radi o povredi ustavnog prava, a u konkretnom slučaju je utvrđeno da se očito ne radi o povredi mjerodavnog ustavnog prava, Ustavni sud nije prihvatio razmatranje ustavne tužbe podnositelja.

7. Slijedom navedenog, na temelju odredbe članka 71. stavka 2. u vezi s člankom 62. Ustavnog zakona, riješeno je kao u izreci.

8. Objava rješenja temelji se na odredbama članka 29. Ustavnog zakona.

Broj: U-III-33/2008

Zagreb, 31. ožujka 2009.

USTAVNI SUD REPUBLIKE HRVATSKE

Predsjednik Vijeća
dr. sc. Ivan Matija, v. r.

Rješenje, NN 54/2009-1265